Stemmerne er ved at blive talt op, men de foreløbige resultater viser stor opbakning til Socialdemokraternes spids. Det har hele tiden set ud til, at arbejderbyen Aalborg fortsat vil være en rød kommune. Og det er blevet til et flot valg til Thomas Kastrup-Larsen, der tager over for partifællen Henning G. Jensen. 16.641 stemmer er det foreløbigt blevet til - markant flere end konkurrenten Tina French Nielsen (V). Hun har indtil videre fået 6.819 personlige stemmer. Det var en glad Thomas Kastrup-Larsen, som TV2/Nord talte med i løbet af valgaftenen. - Jeg er meget ydmyg og taknemmelig for den store opbakning, jeg har fået, siger Thomas Kastrup-Larsen.

Opsummering:
Foreløbigt er det blevet til 16.641 personlige stemmer til Aalborgs nye borgmester, Thomas Kastrup-Larsen.